ባንኩ ለአዲስ አበባ የሃይል አቅርቦት 101 ሚሊዮን ዶላር ለመስጠት ወሰነ
የአፍሪካ ልማት ባንክ ለአዲስ አበባ የሃይል አቅርቦት ፕሮጀክት የሚዉል  ሚሊዮን የአሜሪካን ዶላር ለመስጠት ወሰነ ፡፡ይህ ገንዘብ የአፍሪካ መዲና የሆነችው አዲስ አበባ በሃይል አቅርቦት እና በመሰረተ ልማት ግንባታዎች ራሷን ለማዘመን የምታደርገውን ጥረት ለመደገፍ የሚውል ነው፡፡የአፍሪካ ልማት ባንክ ከፈቀደው 101 ነጥብ አንድ ሚሊዮን ዶላር ውስጥ 86 ነጥብ 26 ሚሊዮን ዶላሩ ብድር ሲሆን ቀሪው 15 ነጥብ 2 ሚሊዮን ዶላር ደግሞ ከአፍሪካ የልማት ፈንድ  በድጋፍ የተበረከተ  ነው፡፡የአፍሪካ ልማት ባንክ ከዚህ ቀደምም በአውሮፓዊያኑ የዘመን ቀመር በ2015 የአድስ አበባ የሃይል ስርጭት ማስተር ፕላን ሲዘጋጅ መሰል ድጋፍ ማድረጉም የሚታወስ ነው፡፡ይህ ፕሮጀክት በከተማዋ ለሚዘረጋው ከ545 ኪሎ ሜትርሮች በላይ ለሚዘረጋው የመካከለኛ ቮልቴጅ  የኤሌክትሪክ መስመር ዝርጋታ ይውላልም ተብሏል፡፡በተጨማሪም 582 ትራንስፎርመሮችን በአዲስ የመቀየር ስራ የሚሰራ ሲሆን 13 የሃይል ማከማቻ ሰብ ስቴሺኖች ግንባጻም ይከናወናል፡፡የዘጠኝ ነባር ከፍተኛ የሃይል መከማቻ ሰብ ስቴሽኖችን ደረጃ የማሳደግ ስራና 132 ኪሎ ቮልት መሸከም የሚችል የ3 ነጥብ 8 ኪሎሜትር መስመር ዝርጋታ ስራም በዚሁ እቅድ የተካተተ ነው፡፡ይህ ፕሮጀክት የኢትዮጲያ መንግስት ሀገሪቱን ብሎም የአህጉሪቱን  መዲና  በሃይል አቅርቦቱ ረገድ  ለማሳደግ የሚያደርገውን ጥረት በእጅጉ እንደሚያግዝም የአፍሪካ ህብረት ባንክ አስታቋል ሲል የዘገበው ዘ ኢስት አፍሪካ ነው፡፡